Fælles holdning (EF) Nr. 39/2000

fastlagt af Rådet den 27. juni 2000

med henblik på vedtagelse af Europa-Parlamentets og Rådets direktiv om ændring af Rådets direktiv 96/49/EF om indbyrdes tilnærmelse af medlemsstaternes lovgivning om jernbaneforbedring af farligt gods

(2000/C 245/03)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 71, stk. 1, litra c),

under henvisning til forslag fra Kommissionen(1),

under henvisning til udtalelse fra Det Økonomiske og Sociale Udvalg(2),

efter høring af Regionsudvalget,

i henhold til fremgangsmåden i traktatens artikel 251(3), og

ud fra følgende betragtninger:

(1) Ved direktiv 96/49/EF(4) er der fastsat overgangsbestemmelser indtil den 1. januar 1999 for at gøre det muligt at afslutte visse arbejder inden for Den Europæiske Standardiseringsorganisation (CEN) vedrørende beholdere og tanke. Disse arbejder er endnu ikke afsluttet.

(2) Det transportudstyr, der er omfattet af undtagelsen i artikel 5, stk. 2, litra c), i direktiv 96/49/EF bør defineres bedre.

(3) For at give medlemsstaterne mulighed for i et vist tidsrum at anvende jernbanevogne og tankjernbanevogne, som ikke er i overensstemmelse med en ny bestemmelse i bilaget til direktiv 96/49/EF, bør der vedtages en overgangsbestemmelse for jernbanevogne og tankjernbanevogne, som er bygget efter den 1. januar 1997, og som udelukkende anvendes til national transport.

(4) De frister, der i artikel 6, stk. 4, i direktiv 96/49/EF er fastsat med hensyn til visse former for udstyr, bør forlænges. Definitionen af disse former for udstyr samt sidste frist for gennemførelsen af nævnte direktiv bør fastsættes efter proceduren i dets artikel 9.

(5) De i artikel 6, stk. 9, 11 og 14, i direktiv 96/49/EF omhandlede undtagelser bør godkendes efter proceduren i artikel 9 i nævnte direktiv.

(6) De nødvendige foranstaltninger til gennemførelse af dette direktiv bør vedtages i overensstemmelse med Rådets afgørelse 1999/468/EF om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen(5).

(7) Det bør præciseres, hvilke betingelser der skal være opfyldt, for at en transport kan betragtes som en ad hoc-transport.

(8) Direktiv 96/49/EF bør ændres i overensstemmelse med det ovenfor anførte -

UDSTEDT FØLGENDE DIREKTIV:

Artikel 1

Direktiv 96/49/EF ændres således:

1) Artikel 5, stk. 2, litra c), affattes således:

"c) Medlemsstater, hvor omgivelsestemperaturen regelmæssigt er lavere end - 20 °C, kan fastsætte strengere standarder for driftstemperaturen for materiel, som er beregnet til indenlandsk jernbanebefordring af farligt gods på deres område, indtil der i bilaget er indsat bestemmelser om passende referencetemperaturer for bestemte klimazoner."

2) Artikel 6 ændres således:

a) stk. 3 affattes således:

"3. Medlemsstaterne kan på deres eget område tillade brug af jernbanevogne, som er fremstillet inden den 1. januar 1997, og som ikke opfylder dette direktivs bestemmelser, såfremt de er konstrueret i henhold til de nationale bestemmelser, der var gældende den 31. december 1996, og fortsat opfylder det krævede sikkerhedsniveau.

Tanke og jernbanevogne, som er fremstillet efter den 1. januar 1997, og som ikke opfylder bestemmelserne i bilaget, men som er konstrueret i overensstemmelse med de krav i dette direktiv, der var gældende på det tidspunkt, hvor de blev konstrueret, kan fortsat anvendes til indenlandsk befordring indtil en dato, som fastsættes efter proceduren i artikel 9."

b) i stk. 4:

- ændres i første punktum "31. december 1998" til "30. juni 2001" og i andet punktum "1. januar 1999" til "1. juli 2001".

- tilføjes følgende to afsnit: "Fristerne 30. juni 2001 og 1. juli 2001 bør forlænges for beholdere og tanke, for hvilke der ikke findes detaljerede tekniske forskrifter, eller for hvilke der ikke er indsat tilstrækkelige henvisninger til relevante europæiske standarder i bilaget.

Definitionen af de beholdere og tanke, der er omhandlet i andet afsnit, og den seneste dato, på hvilken dette direktiv kan bringes i anvendelse på dem, fastlægges efter proceduren i artikel 9."

c) stk. 9 affattes således:

"9. Medlemsstaterne kan, hvis de forinden underretter Kommissionen herom, senest den 31. december 2002 eller indtil to år efter den seneste anvendelsesdato for den ændrede version af bilaget indføre lempeligere bestemmelser end dem, der er anført i bilaget, for så vidt angår indenlandsk befordring, som kun involverer små mængder farligt gods, med undtagelse af materiale, der er radioaktivt i mellemsvær eller svær grad.

De undtagelser, der er omhandlet i første afsnit, skal anvendes uden forskelsbehandling.

Uanset ovenstående kan medlemsstaterne, hvis de forinden underretter Kommissionen herom, til enhver tid indføre bestemmelser, der svarer til bestemmelser, som andre medlemsstater har indført under henvisning til dette stykke.

Kommissionen undersøger, om betingelserne i dette stykke er opfyldt, og afgør efter proceduren i artikel 9, om de pågældende medlemsstater kan vedtage disse undtagelser."

d) stk. 10 affattes således:

"10. Medlemsstaterne kan udstede tilladelser, der kun gælder for deres eget område, til ad hoc-befordring af farligt gods, som er forbudt i henhold til bilaget, eller som udføres på andre betingelser end dem, der er anført i bilaget, såfremt disse ad hoc-befordringer er nøje defineret og tidsbegrænsede."

e) stk. 11 affattes således:

"11. Medlemsstaterne kan, hvis de forinden underretter Kommissionen herom, på nøje definerede strækninger på deres område tillade regelmæssig befordring af farligt gods, som indgår i en bestemt industriel proces, men som er forbudt i henhold til bilaget, eller som udføres under andre betingelser end dem, der er anført i bilaget, såfremt den pågældende befordring er lokal og er underkastet streng kontrol på klart definerede vilkår.

Kommissionen undersøger, om kravene i første afsnit er opfyldt, og afgør efter proceduren i artikel 9, om de pågældende medlemsstater kan udstede disse tilladelser."

f) stk. 14 affattes således:

"14. Medlemsstaterne kan, hvis de forinden underretter Kommissionen herom, i forbindelse med lokal befordring over korte afstande, som foregår inden for havne-, lufthavns- eller industriområder, tillade befordring af farligt gods på betingelser, der er mindre strenge end dem, der er anført i bilaget.

Kommissionen undersøger, om betingelserne i første afsnit er opfyldt, og afgør efter proceduren i artikel 9, om de pågældende medlemsstater kan udstede disse tilladelser."

3) Artikel 9 affattes således:

"Artikel 9

1. Kommissionen bistås af det 'Udvalg for Transport af Farligt Gods', der er nedsat ved artikel 9 i direktiv 94/55/EF(6).

2. Når der henvises til denne artikel, anvendes artikel 5 og 7 i afgørelse 1999/468/EF, jf. afgørelsens artikel 8.

Fristen i artikel 5, stk. 6, i afgørelse 1999/468/EF fastsættes til tre måneder.

3. Udvalget vedtager selv sin forretningsorden."

Artikel 2

1. Medlemsstaterne sætter de nødvendige love og administrative bestemmelser i kraft for at efterkomme dette direktiv inden ...(7). De underretter straks Kommissionen herom.

Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

2. Medlemsstaterne meddeler Kommissionen teksten til de vigtigste retsforskrifter, som de udsteder på det område, der er omfattet af dette direktiv.

Artikel 3

Dette direktiv træder i kraft på dagen for offentliggørelsen i De Europæiske Fællesskabers Tidende.

Artikel 4

Dette direktiv er rettet til medlemsstaterne.

Udfærdiget i ...

På Europa-Parlamentets vegne

Formand

På Rådets vegne

Formand

(1) EFT C 181 af 26.6.1999, s. 25.

(2) EFT C 329 af 17.11.1999, s. 11.

(3) Europa-Parlamentets udtalelse af 29.10.1999 (EFT C 154 af 5.6.2000, s. 365), Rådets fælles holdning af 27.6.2000 og Europa-Parlamentets afgørelse af ... (endnu ikke offentliggjort i EFT).

(4) EFT L 235 af 17.9.1996, s. 25. Senest ændret ved Kommissionens direktiv 1999/48/EF (EFT L 169 af 5.7.1999, s. 58).

(5) EFT L 184 af 17.7.1999, s. 23.

(6) EFT L 319 af 12.12.1994, s. 7. Ændret ved Europa-Parlamentets og Rådets direktiv 2000/.../EF (se s. ... i denne EFT).

(7) Seks måneder efter dette direktivs ikrafttræden.

RÅDETS BEGRUNDELSE

I. INDLEDNING

Den 18. maj 1999 forelagde Kommissionen Europa-Parlamentet og Rådet et direktivforslag om ændring af Rådets direktiv 96/49/EF om indbyrdes tilnærmelse af medlemsstaternes lovgivning om jernbanebefordring af farligt gods på grundlag af EF-traktatens artikel 71, stk. 1, litra c)(1).

Europa-Parlamentet afgav udtalelse den 29. oktober 1999(2) og Det Økonomiske og Sociale Udvalg den 22. september 1999(3).

Regionsudvalget meddelte ved skrivelse af 22. juli 1999, at det som følge af Rådets anmodning om høring af 7. juni 1999 har besluttet ikke at afgive udtalelse.

Den 26. juni 2000 fastlagde Rådet sin fælles holdning i overensstemmelse med EF-traktatens artikel 251.

II. FORMÅL

Kommissionens forslag tager navnlig sigte på at løse problemerne i forbindelse med visse overgangsbestemmelser i direktiv 96/49/EF(4), der gjaldt indtil 31. december 1998.

Kommissionen foreslår, at fristen, der løb til den 31. december 1998, forlænges, da arbejdet i CEN (Den Europæiske Standardiseringsorganisation) med hensyn til fremstilling og brug af samt trafik med beholdere og tanke til befordring af gas i klasse 2, er blevet forsinket (artikel 6, stk. 4, i direktiv 96/49/EF).

Forslaget tager desuden sigte på at præcisere visse undtagelser i direktivets artikel 6 og betingelserne for deres godkendelse.

III. ANALYSE AF DEN FÆLLES HOLDNING

Rådets fælles holdning svarer i det væsentlige til Kommissionens forslag.

Europa-Parlamentet har godkendt Kommissionens forslag uden ændringer. I forhold hertil indeholder den fælles holdning nedennævnte ændringer, hvoraf de tre første bygger på de ændringer, Europa-Parlamentet(5) har foreslået til Kommissionens forslag om ændring af direktiv 94/55/EF(6), herefter benævnt "vejforslaget":

- sjette betragtning og artikel 1, nr. 3, ændring af artikel 9 i direktiv 96/49/EF for at bringe teksten i overensstemmelse med Rådets afgørelse 1999/468/EF om komitologi(7) (se Europa-Parlamentets ændring 1 og 4 vedrørende "vejforslaget")

- artikel 1, nr. 1, ændring af artikel 5, stk. 2, litra c), for at sikre sammenhæng mellem denne i tekst og den analoge bestemmelse (artikel 5, stk. 3, nyt litra c)) om anvendelsestemperaturen for det materiale, der anvendes til plastemballage, tanke og udstyr hertil, der findes i Rådets fælles holdning vedrørende "vejforslaget", herefter "fælles holdning til vejforslaget" (se Europa-Parlamentets anden ændring til "vejforslaget")

- artikel 1, nr. 2, litra a), ændring af artikel 6, stk. 3, for dels at undgå at diskriminere mellem tanke og vogne, der er bygget før 1. juni 1997, og dem der er bygget efter, og som er i overensstemmelse med gældende lovgivning på det tidspunkt, der blev bygget, dels at sikre sammenhæng mellem direktivet og den "fælles holdning til vejforslaget" (se Europa-Parlamentets tredje ændring til "vejforslaget")

- artikel 1, nr. 2, litra c), ændring af artikel 6, stk. 9, for at give medlemsstaterne mulighed for at tillade undtagelser for så vidt angår indenlandsk befordring, som kun involverer små mængder farligt gods, hvis de forinden underretter Kommissionen herom.

I den fælles holdning begrænses, som i den analoge bestemmelse i den "fælles holdning til vejforslaget" (artikel 1, nr. 3, litra d)), det tidsrum, hvori medlemsstaterne kan underrette Kommissionen om undtagelser for så vidt angår indenlandsk befordring, som kun involverer små mængden farligt gods.

(1) EFT C 181 af 26.6.1999, s. 25.

(2) EFT C 154 af 5.6.2000, s. 365.

(3) EFT C 329 af 17.11.1999, s. 11.

(4) Rådets direktiv 96/49/EF af 23. juli 1996 om indbyrdes tilnærmelse af medlemsstaternes lovgivning om jernbanebefordring af farligt gods (EFT L 235 af 17.9.1996, s. 25).

(5) Udtalelse af 18.1.2000 (endnu ikke offentliggjort i EFT).

(6) Forslag til Europa-Parlamentets og Rådets direktiv om ændring af Rådets direktiv 94/55/EF af 21. november 1994 om indbyrdes tilnærmelse af medlemsstaternes lovgivning om transport af farligt gods ad vej (EFT C 171 af 18.6.1999, s. 17).

(7) Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen (EFT L 184 af 17.7.1999, s. 23).